Papersnake/gushiwen huggingface dataset:
印衣铭
胡广（两汉）

明明圣皇，旌以命服。纡朱怀金，为光为饰。迈种其泽，抚宁四国。

宣慈惠和，柔嘉维则。克副帝心，膺兹多福。登位历寿，子孙千亿。
李元中秀才岁晚游诸公间
戴表元（宋代）

愁中待醉何曾醉，梦裹还家不是家。
输与山行穷学究，一筇一笠看梅花。
春雨晓坐
刘诜（元代）

众木蔽春塘，花落如堕鸟。
山庄苔满阶，久雨来人少。
颂古三十首 其二十一
释怀深（宋代）

处处绿杨堪系马，家家门道透长安。一条大路平如掌，自是时人措足难。
悟黄粱 终南居环堵
马钰（金朝）

董宣强项岂寻常。如燕颔，即非殃。掀髯虚长不名疮。无破处，又殃妨。道家贫后计多方。无腋袋，用皮囊。ㄅ颐悬挂度炎凉。里面有，万般
隐居谣
郑思肖（宋代）

布衣暖，菜羹香，诗书滋味长。
寄少春丈时刻余所赠诗文于石置迟鸿台
王世贞（明代）

台畔鸿冥成古今，台边龙卧转沈深。无妨宦拙闲居赋，可怪时清梁甫吟。

我自余生安木石，谁从众毁出兰金。劳君不浅相怜意，解向王筠句里寻。
寄信州张使君
贯休（唐代）

水坛柽殿地含烟，领鹤行吟积翠间。数阁凉飔终日去，

满怀明翠上方还。时来自有鹓鸾识，道在从如草木闲。

唯羡灵溪贤太守，一麾清坐似深山。
与法护禅者
释德洪（宋代）

手抄禅林僧宝传，暗诵石门文字禅。拣得湘西好三角，春风归去弄云泉。
怡亲王画荷为谭古夔题
余廷灿（清代）

琉璃万顷堆镜湖，红云十丈水面铺。翻影浓绿上衣裾，妙香鼻观生模糊。

贤哉河闲插架书，余事拈笔写芙蕖。君从何处得此本，费我展画典衣沽。

是时蝇虻皆侧翅，清飙瑟瑟含空虚。想当槃礴欲施手，坐对弱水之瀛壶。

乾坤清气入毫楮，玉井移根烂萼趺。如船之藕疑有无，安得片雪沈疴苏。

火急觅句还君图，好景一失追难摹。
和答司马宜春溯
孙应时（宋代）

纷纷市道交，势利争攫取。煌煌鼎食家，声色自缠纠。

畸人固寂寞，蓬藋侵瓮牖。有时步虚曲，植杖话农亩。

清秋动幽兴，有月欠肴酒。高轩肯相过，贤哉百乘友。

空寻奕秋诲，不与欢伯偶。别来雁欲宾，晴喜鸠还妇。

村酤聊可载，草具亦何有。饤饾止鱼虾，扶擎杂梨藕。

君侯反觞客，欲起辄被肘。意重黄金百，气豁云梦九。

长篇继踵来，子建才八斗。勉和若登山，吾诗真培塿。
青衫
李士棻（清代）

青衫落落首重搔，检点奚囊剩宝刀。霜叶打窗风力紧，冰花团屋月轮高。

诗含正味分清茗，衣怯严寒靠浊醪。香草美人渺何许，一镫相伴读《离骚》。
次韵德庄送别 其二
周紫芝（宋代）

乌帽前头没马尘，个中元自不无人。风流公是习主簿，文字我无阴子春。

此日定交真有意，一生吊影复谁亲。相从又失秋来约，已结茅椽着病身。
苏子美竹轩和王胜之
梅尧臣（宋代）

庭无十步广，有竹才百个。
子时哦其间，宾友或来和。
琴壶置於傍，图籍亦在左。
谁怜修修影，只畏寒日过。
谁怜青青枝，下有暗叶堕。
我期霰雪时，来听幽声卧。
应当为设榻，勿使赏心剉。
持以报主人，此兴不可破。
同于汝锡游降圣观
王建（唐代）

秦时桃树满山坡，骑鹿先生降大罗。路尽溪头逢地少，

门连内里见天多。荒泉坏简朱砂暗，古塔残经篆字讹。

闻说开元斋醮日，晓移行漏帝亲过。
青士明府招同吴天章游阌乡南山九龙泉入夜始归署赋诗纪事
仝轨（清代）

雨气昏三日，晴光笼万井。鸟入石林深，人行溪路永。

陟冈泥尚滑，渡水浪犹猛。千折到荆山，十里望奉岭。

野阔想姬牛，原高问轩鼎。尘沙埋古塞，风雷秘灵境。

僧户启层台，龙泉瞰绝顶。天围远近村，田乱南东町。

黄鸡进野服，白堕携方领。寒嚼召平瓜，大食了翁饼。

焉知礼法疏，那复冠裾整。手势恣喧呼，脚力竞驰骋。

君子喜喈喈，小人绝悻悻。海鸥自可下，国狗谁云犷。

不知落日低，乍觉单衣冷。萧萧听骝骆，聒聒随蛙黾。

翳翳乌椑阴，淡淡苍芦影。人烟渐窣窣，鬼火忽耿耿。

红烛导斜桥，青衣指深阱。近城路始平，出险辔还并。

佳客信江湖，使君讵酩酊。乏嘲夹谷欠，余羡延陵勇。

一石酒量豪，万斛诗才涌。探珠君早获，倚玉余真幸。

他年共把读，聊作黄金矿。
集英殿秋宴教坊词致语口号臣闻天无言而四时
苏轼（宋代）

霜霏碧瓦尚生烟，日泛彤庭已集仙。
霭霭四门多吉士，熙熙万国屡丰年。
高秋爽气明宫殿，元佑和声入管弦。
菊有芳兮兰有秀，从臣谁和白云篇。
八月五日喜雨，初阳台上作
杨维桢（元代）

敲门空过太史宅，曳杖却上初阳台。
雷从葛仙井底起，雨自黄妃塔上来。
官军捷报铜铊陌，山人酒泻白螺杯。
凭谁得知诗句好，山东李勋今有才。
东园八景 其八 竹屏
王佐（汝学）（明代）

薄采潇湘骨，寒天障物华。世珍云母石，我爱款冬花。
法喜寺
王安石（宋代）

门前白道自萦回，门下青莎间绿苔。
杂树绕花莺引去，坏檐无幕雁归来。
寂寥谁共樽前酒，牢落空留案上杯。
我忆故乡诚不浅，可怜鶗鴂重相催。
送李黼脩撰以旱请祷代祀嵩衡淮海
吴当（元代）

帝命脩群祀，天香播八埏。春秋王正月，历数史逾年。

云汉忧时王，皇华遣使贤。鳌头金榜客，鹤背玉堂仙。

授节来三殿，传宣下九天。百年周礼乐，万国禹山川。

冠冕移班序，车书际幅员。淮流桐柏导，岳影外方连。

望秩严稽典，相诚远致虔。过家娱采服，聚德焕奎躔。

紫气浮燕蓟，青郊接涧瀍。杂花旌茷茷，芳草马翩翩。

鱼佩横雕玉，鲛绡细织涎。暮云低楚树，春水涨吴船。

瀚海飞龙外，衡阳落雁边。祠官罗鼎俎，庭石丽牲牷。

降祼先明齐，登歌间宿县。合萧馨黍稷，沈璧达渊泉。

圭币黄金藉，文章琬琰镌。幽灵瞻肸向，纯嘏锡绵延。

麻麦千郊雨，弦歌万里烟。底今民物阜，无复岁时愆。

问俗裨皇政，封章进御筵。大夫勤奉职，汗竹纪长篇。
它山堰
薛叔振（宋代）

官为唐令尹，心切禹蒸民。
叠石流川水，分波及稼云。
万涛惊不夜，千古见如新。
更有朝宗脉，声容匪独鄞。
江夏八咏之六右赵佗石
贺铸（宋代）

西戍夕阳晴，东城石镜明。
有山名八字，供作两眉横。
正月四日大雨不已愈暖不寒
方回（元代）

吴山胜概甲杭州，正旦晴明到上头。
红袖南人簪翡翠，金鞍北客骤骅骝。
丰年似觉春尤好，新岁何为雨不休。
自笑诗翁百念冷，尚侪痴子说閒愁。
谒束先生庙
李若水（宋代）

吊古怀骚人，接辔黄榆路。
疏风吹广原，马首飞埃度。
荒祠止道旁，古人寒鸦聚。
入门烟素横，虚壁丹青污。
再拜休庑下，追诵补亡句。
兴余归袖翻，低云挂秋暮。
无题三首 其三
郑善夫（明代）

明月岂长好，的的入我怀。东风不爱情，浮云与意乖。
送舟过南山用琴韵二首
李弥逊（宋代）

唤起骑鲸玉树理，江边琢语变佳哉。
眼看云起山容改，坐觉春随花信来。
隔水村深寻径入，击船门窄待僧开。
个中别有句坎道，便遣丰隆着雨催。
临江仙 晚景
王丹桂（金朝）

向晚嫩凉生户牖，松岩独坐?颐。凭高一望彻天涯。孤城烟树惨，远浦片帆归。万里碧天澄似水，云闲不动毫厘。昭昭明月弄晴辉。圆光含法界，灵验射瑶池。
题石鱼
蹇材望（宋代）

何代潜鳞翠琰镌，双双依藻更依莲。
梦符端报屡丰兆，物盛宜依大有年。
玉烛调和从可卜，金刀题咏又开先。
浑如泼剌波心跃，感召还知太守贤。
秋闺怨
徐骘民（清代）

长河渡影雁斜横，恻恻思君望远情。凉梦带诗催上枕，夜愁和月堕边城。

黄花绕径熳容淡，白露凝窗晓梦清。妆阁画眉愁对镜，床空冷尽听虫鸣。
清平乐 题珠湄尘影图
陈洵（清代）

承平旧馆。少日和天远。欢梦匆匆容易断。芳草夕阳寻遍。

几回匆与登临。朅来不绝余心。故国百年人事，当时直到如今。
绛都春 春泛黄浦
陈锐（清代）

吴天远秀，荡绿波一镜，杳朗无尘。望里画楼，此时愁绝送春人。

秾桃淡柳纷相引，燕归容易黄昏。好花空发，垂丝自结，负了芳辰。

几岁江关赋本，但奔驴共命，唳鹤招魂。故馆夕阳，沧桑留影照金尊。

临流急泪休轻揾，眼前谁辨清浑。便催乌榜，东风醉拾钓纶。
省坐无赖阅杂册花草禽鸟凡十六色各成一绝漫题其后 其十五 八哥
王世贞（明代）

偶听春声墙外枝，雕笼惆怅立多时。分明细语传鹦鹉，总为聪明欲怨谁。
沈公序馀闲亭二首 其二
孙觌（宋代）

隐几欲忘吾，趋营老更疏。判闲聊命酒，引睡谩翻书。

祗有贫堪逐，都无愤可摅。乐哉聊卒岁，应信我知鱼。
春寒
方回（元代）

灯节萧条雷后雪，花天料峭雨余霜。
经旬不出无情绪，恰见鹅儿似酒黄。
颂古三十六首
释惟一（宋代）

劫初铸就毗卢印，古篆雕虫尚宛然。
堪笑堪悲人不识，却嫌字画不完全。
晚日二首
杨万里（宋代）

日影穿波跳碎银，波光弄日走寒星。
一时飞入船窗里，万草千花变未停。
偈颂九十三首 其九十
释梵琮（宋代）

今朝正月半，万物尽更新。衲僧无一物，何物当慇勤。

银烛高煇天上月，灯花开遍洞中春。
表夏十首 其七
元稹（唐代）

百舌渐吞声，黄莺正娇小。云鸿方警夜，笼鸡已鸣晓。

当时客自适，运去谁能矫。莫厌夏虫多，蜩螗定相扰。
晨起有感
陆游（宋代）

痛饮可以豪，谢病可以高，计之顾不审，老与世俗鏖。
丈夫本自许，四十拥旌旄，上马不回顾，贼穴穷腥臊。
渭桥耻未雪，孰谓弓可櫜？此志竟悠悠，徂岁行滔滔。
一官客长安，烛下束弊袍，岂惟叹龙锺，行恐悲焄蒿。
吾曹议古人，後亦观吾曹；浮云易变灭，公议终坚牢。
邹公挽辞二首
杨时（宋代）

旧德今谁在，凋零已不多。
云天开日月，陆海自风波。
空叹与龄梦，难留曳杖歌。
平生济川意，无处问施罗。
鹧鸪天·子夜封章扣紫清
张孝祥（宋代）

子夜封章扣紫清。五霞光里佩环声。
驿传风火龙鸾舞，步入烟霄孔翠迎。
瑶简重，羽衣轻。金童双引到通明。
三湘五管同民乐，万岁千秋与帝龄。
上元忆大梵明灯二首
裘万顷（宋代）

经年不到豫章城，灯火遥闻鼓吹声。
却忆秋屏台上寺，绛纱青玉几长明。
寄李干
姚合（唐代）

寻常自怪诗无味，虽被人吟不喜闻。

见说与君同一格，数篇到火却休焚。
宋江三十六赞
龚开（宋代）

飞而食肉，有此雄奇。
生人玉关，岂伤令姿。
和晏尚书出城口占四首
宋祁（宋代）

千里梁陈一眺分，古愁今恨枉相闻。
早须跋马收清思，莫看沈西日暮云。
壶园中秋待月四首 其四
张廷寿（清代）

𢗳懆秋风走十科，秦淮曾共酒杯多。今宵月色依然好，可奈方干已老何。
偈倾一百六十九首
释智朋（宋代）

平地起堆从古有，青天霹雳避犹难。
杖头自有通方眼，风月一天非等闲。
题林山腴霜柑阁人日燕集图
郑孝胥（清代）

世移人散乃至此，人日相思阻万里。宣南朝士犹未尽，举酒看天杂悲喜。

霜柑小阁著诗翁，书尾殷勤置印红。回首平生销磨了，借君画卷吐残虹。
诗二首
施清臣（宋代）

花里蝶，花里休。
蓼中虫，蓼中死。
人生甜苦皆是缘，法中可随顺应之。
叔祖待制移居新市华阁初成适逢诞日尊幼毕集镃独阻奉觞因遐想赋诗为寿
张镃（宋代）

西清老人新楼居，下瞰四泽如江湖。凭高挹景未比画，人望楼上真仙图。

杨花燕子句排露，鹍弦凤竹声骄粗。先生已腰白玉带，我今且漉黄金壶。

朝来欢声动里闾，连帅高盖将军车。松髯峰准照华栋，共说熊梦当年符。

高情和气今谁右，海山星斗称为寿。一门鼎食继前勋，容我窗间吟远岫。
春夏之交风日清美欣然有赋 其二
陆游（宋代）

天遣残年脱絷鞿，功名不恨与心违。绿陂细雨移秧罢，朱舫斜阳擘纸归。

花市丹青卖团扇，象床刀尺制单衣。白头曳杖人争看，共叹浮生七十稀。
次韵渭叟蜡梅
尤袤（宋代）

快泻鹅黄若下春，要将香色斗清珍。
蜡丸暗拆东君信，栀貌宁清我辈人。
光价未输何逊早，诗篇重见豫章新。
浑金璞玉争多少，要与江梅作近亲。
春日
陆游（宋代）

迟日园林尝煮酒，和风庭院新丝。
已过燕子穿帘後，又见鱼上丝时。
排闷与儿联小句，破闲留客战枯棋。
残年自觅安排处，除却归休总不宜。
龙洞背
李化楠（清代）

怪石突兀山嵯峨，溅溅流沫车轮过。但觉风声四山下，那知脚底龙腾梭。

石窦坱开水鸣潏，土人云是龙所辟。龙能致水信有之，谓龙开山恐未必。

连峰不碍水归东，乾坤特与一窃通。鬼斧神工都不用，龙来恰好作潭洞。

君不见瞿唐峡口剑门关，倚天峭壁青巉巉，是龙非龙谁镌劖。
忿欲一首
刘克庄（宋代）

忿欲伤生甚斧{左爿右斤}，易言听计从懲窒味尤长。
古人明著佩韦戒，前辈犹烦按剑防。
养似斗鸡逢纪{左氵右省}，避如决鹿见毛嫱。
毛斋扫去闲书画，专揭吾诗置座傍。
偈颂六十七首 其四十八
释原妙（宋代）

九旬把定重关，今朝放开一线。顶门具眼衲僧，自合知机识变。

依旧平分局面。
上清宫同娄朗斋作
金鼎（清代）

龙蟠虎踞拥山椒，多少琼宫姓氏标。云阙春明千树秀，雷坛夜静百灵朝。

学仙且事钞丹箓，知己相携望碧霄。触景会心皆自得，逢人不待拟松乔。
次韵姜尧章雪中见赠
范成大（宋代）

玉龙阵长空，皋比忽先犯。
鳞甲塞天飞，战逐三百万。
当时访戴舟，却访一寒范。
新诗如美人，蓬荜愧三粲。
送元赞府重任龙门县
卢纶（唐代）

二职亚陶公，归程与梦同。柳垂平泽雨，鱼跃大河风。

混迹威长在，孤清志自雄。应嗤向隅者，空寄路尘中。
杂歌谣辞 其三 步虚词
韦渠牟（唐代）

上帝求仙使，真符取玉郎。三才闲布象，二景郁生光。

骑吏排龙虎，笙歌走凤凰。天高人不见，暗入白云乡。
漫兴九首 其四
方回（元代）

饿信黥英遇汉皇，攀龙附凤化侯王。河豚鱼毒亡身耳，何至身亡族亦亡。
别留少策兼呈玉党先生
陈元晋（宋代）

君家伯仲尽英妙，笔势夭矫人中龙。
池中我亦自云雨，四方上下长相从。
丈亭别癯翁
释文珦（宋代）

几年惆怅限江东，暂喜沙头一笑同。依旧扁舟相背发，可堪回首月明中。
再和圆机梅绝句
晁说之（宋代）

一年春色已平开，始见芳香傍砚台。
惭愧梁园飞雪里，几番玉斝醉新梅。
至永和
杨万里（宋代）

出城即便见青原，正在长江出处天。
却到青原望城里，楼台些子水云边。
寄嵩明倅嵩明倅祖原善予乡人也予卧病昆阳原善以公事来日相过旅次意甚恳别后寄此以写予怀 其二
程本立（明代）

天涯相见故乡人，一话江南一怆神。那复锦鸳湖上醉，画船箫鼓闹青春。
和西湖竹枝词二首 其一
朱彬（元代）

南北峰高作镜台，十里湖光如镜开。行人有心都照见，劝郎肝胆莫相猜。
喜雨次曹泉州 其一
陈元光（唐代）

羲和停火轮，霢霂深民福。年康收篚文，庭寔陈秋穫。

土产若未腴，勤绥功则博。九五垂衣裳，千万监忠朴。

铜虎谨深悬，木铎今始作。诰敕常佩吟，酒色难湎惑。

愿皇钦福多，锡民无灾瘼。载答圣皇恩，转轮赴河洛。
绛都春 灯夕西院听曲，归逢友人送红梅枝
陈洵（清代）

琼箫汉苑。渐风意夜阑，繁星吹乱。旧色馆娃，新曲霓裳，欢悰满。

乱峨碧落痴云倦。便先约、楼前分散。彩鸾归后，当头乍省，素娥真面。

深眷。红罗翠笛，赋情处为展、冰奁教看。瘴海闹尘，江驿多春，无人见。

芳盟料理归闲院。怅入梦、笙歌天远。似他不负春期，绛壶泪泫。
武陵春
赵长卿（宋代）

落了丹枫残了菊，秋色苦无多。谁唤西风泣泪罗，吹恨入星河。

谁枝头金粟闹，曾乖翠云窝。重柔檀英忆两娥。无奈冷香何。
代人
沈遘（宋代）

宋德承天序，郊丘必以时。先期发明诏，戒日具多仪。

閟馆严真祖，清宫谨大祠。孝思追祖考，禋祀致神祇。

三圣同升侑，群灵罔弗祗。声文更旧律，鼎鬲列亲规。

礼乐荣观洽，云雷庆泽施。欢声充有截，盛事极无遗。

皇祚千龄永，成能万世宜。臣心奚以答，歌颂一毫釐。
感怀 其二
厉志（清代）

野坂微闻禾稻香，飞飞黄雀漫相将。老农拨食儿童笑，午日流煊暮雨凉。

天路九衢终不到，人间一宿即为乡。深宵起立东阶望，玉箸遥连斗柄长。
拟驱车上东门
王立道（明代）

驱车出北邙，高坟何累累。狐狸昼踯躅，丰碑隐蒿莱。

人云汉将昼，奕奕多贤才。一朝随物化，千秋委寒灰。

流光歘飞电，东月忽西颓。黄泉如尾闾，去者不一回。

我欲志竹帛，虚名安在哉。不如且行乐，旨酒盈我杯。
下第寄知己
曹邺（唐代）

长安孟春至，枯树花亦发。忧人此时心，冷若松上雪。

自知才不堪，岂敢频泣血。所痛无罪者，明时屡遭刖。

故山秋草多，一卷成古辙。夜来远心起，梦见潇湘月。

大贤冠盖高，何事怜屑屑。不令伤弓鸟，日暮飞向越。

闻知感激语，胸中如有物。举头望青天，白日头上没。

归来通济里，开户山鼠出。中庭广寂寥，但见薇与蕨。

无虑数尺躯，委作泉下骨。唯愁揽清镜，不见昨日发。

愿怜闺中女，晚嫁唯守节。勿惜四座言，女巧难自说。
颂古三十一首
释玿（宋代）

拶到悬崖撒手时，七斤衫重有谁知。
寒来暑往浑无用，挂在赵州东院西。
大学释褐观石鼓因读韩苏二诗同同年李巨州作一百韵
诸锦（清代）

京城高言言，首善惟太学。雍正二年冬，循例初释屩。

陈君三百辈，奠币森有恪。祭酒王先生，端拱容毋怍。

纡绸冠峨峨，逢掖谢表襮。堵墙桥门列，观听动飞跃。

文翁图礼殿，方此犹寂寞。朝旭射棠梨，清光荫松柏。

稽古观车服，遗迹怀履舄。琬琰堂涂碑，肉好宗庙璧。

瑚簋笾豆登，尊罍彝洗濯。洒离鼖馨巢，簥篞篎筊箹。

爪目鳞之而，牙羽笋虡业。摩挲鼐鼎鼒，淳古镂金错。

忽于重檐下，十鼓焕丹雘。其形像古础，其色类深墨。

其围倍肤寸，其修崇二尺。其一刳中央，半体不覆幕。

有如无足锜。左右曾采芼。其九互行列，耦俱善标格。

有如瞿容客，贯坐尉离索。宛虹尾卷舒，琼树柯连属。

鸾凤骞复留，虎駮怒欲脱。铁丝妙萦盘，莼菜垂络绎。

活师戏食水，肥遗出浑夕。疏如屯千骑，密不容一发。

不可意减增，诸天方丈室。不能评肥瘦，丰肌细腰匹。

长短本自然，足凫与胫鹤。东西两得势，越阡兼度陌。

百幅百砗磲，一字一缣帛。治水已沦胥，吉日付飘泊。

卫州铜盘倾，延陵墓碣剥。《诅楚》复何有，宣和空宝惜。

独此表中兴，大蒐深刻石。环玮谁铸辞，传是史籀作。

尚想周宣王，功德南海薄。《江汉》《常武》诗，《车攻》《六月》什。

仲山以衮补，方叔以乱拨，张仲善孝友，吉甫诗孔硕。

程伯整六师，召公洽四国。载诵《鸿雁》篇，度比金玉式。

勋劳宜有颂，贞珉代典籍。不有秦峄山，野火焚石阙。

德薄其文惭，合为天所扑。谁夫证斤权，殹丞太穿凿。

荠堂断宇文，如以瞽手摸。叩槃扪烛见，考据都未确。

词严不可删，风味加质悫。转注潘郑薛，其书愈噩噩。

区区君庶柳，何足穷状貌。表之自苏勖，得韩乃煜爚。

宛陵倍雷硠，眉山益恢廓。我思昌黎翁，所见仅纸拓。

阑风长雨夜，丰草深榛藉。疲行人坐居，掉尾牛砺角。

蜗涎腥点点，原燎炎熇{米高}。鼓兮独无恙，倘有神物护。

凤翔收余庆，五代更流落。赖有司马池，太庙十驼橐。

南渡委草菅，钩金弃若若。道园端好古，收拾丝缠珏。

大厦广与庇，石阑周与络。椎拓所不到，讲切手磨琢。

入门探古物，疑义发先觉。鼓兮何凄凉，显晦亦凡数。

譬如清流济，洑见至绵邈。譬如延平剑，会合固如昨。

星霜更几劫，静正抱蹇谔。颠蹶任嬴刘，聚散无主客。

菁英不销亡，著述欣有托。名世五百年，皇帝亿万朔。

河鼓正吐芒，九鼎飞出洛。天苞与地符，诸福休徵各。

岂止翙翙鸣，岐山一鸑鷟。风云际时会，喜起升平乐。

文德书钟彝，武事镌钲镯。征伐表钺旌，蒐狝树山岳。

文章称尔雅，训词汰糟粕。深厚追典诰，诘曲妙咀嚼。

莫以鼓不鸣，试取蜀桐斫。叩之定有声，渊渊配《韶》《濩》。

我衰笔力退，分量不自度。画墁愧平生，镂冰笑一握。

生涯甘冷淡，委顺忘美恶。行书类蛇蚓，喜愠付鸦鹊。

夙昔慕韩苏，两诗比琼玉。韩如受降城，高坚绝绳削。

锐师一昔至，唾手鹅鹳捉。投盖悬布勇，匹马只轮掠。

依方立硬寨，健笔谁敢搦。苏如大洋海，溟渤犹瀺灂。

回澜吹紫气，坐见蓬瀛卓。钜若蛟龙吞，眇若虾蟹擉。

不害其洪流，盛气不可轹。捧心粗效颦，快意过猎较。

谁云宝燕石，祇可自娱乐。刘寀作封事，三日雪漠漠。

微时逊才壮，寄语李百药。斗转才三更，瞻仰云汉倬。
巾山晓望
岳甫（宋代）

角逐东来几巨鳌，化为奠位两山高。
江枫作意红千叠，野水何心绿一遭。
露洗松巅沈晓籁，霜明天际察秋毫。
会须竹院求余地，岁晚安閒读楚骚。
七言送辛有终知鄂州
沈遘（宋代）

江汉交流古要津，高牙大旆压城闉。昔尊丞相初开府，今属郎城试治民。

迎路壶浆因问俗，前车弩矢便行春。由来美化先南国，遗乐犹应咏错薪。
醉落魄
吕渭老（宋代）

纤鞋窄袜。红茵自称琵琶拍。明衣妆脸春梳掠。好好亭亭，那得恁标格。

匆匆一醉霜华白。归来偏记蓝桥宅。五更残梦迷蝴蝶。觑著花枝，只被绣帘隔。
诗送辛敬之东归二首 其一
赵元（金朝）

风埃憔悴旧霜袍，老去新诗价转高。橡栗漫山犹可煮，不须低首向儿曹。
遣骑迎家久稽来讯
杨万里（宋代）

还家家尚缅，迎家家未来。
去住两不知，安否更相猜。
偶思十年事，谁谓今岁乖。
始我离高安，述职朝天街。
中外理难必，骨囱心与偕。
同室忽分涂，老情非不怀。
入京就一列，汲汲营尺攘。
墙屋亟求完，妇子岂我催。
前知来期杳，更用辛苦为。
属以王事出，寒舲如江淮。
风霜厉宵泳，山水荐晓环。
六朝几宿草，事往空余哀。
梦收儿女书，喜极睫为开。
一欣虽非实，差慰肠九回。
皈帆拂惠山，良讯傅荆涯。
启缄复非真，旅思弥不佳。
船门且看雪，呼僮涤荷杯。
黄莲花 其二
韩维（宋代）

只将萧洒与温醇，敌尽千花百草春。欲赋清诗写深愿，却疑潜笑白头人。
园居 其四
孙传庭（明代）

不是耽元寂，吾生合隐沦。烟霞支病骨，山水爱閒身。

草阁全无暑，花田别有春。祗应成独往，鱼鸟却相亲。
熊侯请游南溪暮归
夏鍭（明代）

花院弹琴罢，中流趣羽觞。仙舟同载郭，鱼艇异如棠。

沙雨斑斑细，陂云冉冉凉。定知归路晚，棹影乱斜阳。
句
徐铉（宋代）

钟山祠畔宿烟晴，玉涧桥边碧树椿。
小步晚兴
董嗣杲（宋代）

板桥孤渡险，草屋四檐穿。
远客感新月，短髭伤壮年。
水篱微雪冱，天宇列星悬。
无地寻朋好，归情托七弦。
后赠李本宁歌
于慎行（明代）

李君李君，汝今坎壈何甚哉。七命藩臣二十载，朝天又奉除书命。

忆昔蓬莱开内院，翩翩二九凌霄汉。大者为相小乃卿，君乎锻羽来何晏。

当代词场论作者，君及江东两司马。误杀人间白眼儿，轻言侍从无风雅。

一去承明阅岁年，秦梁蜀越多邅延。道高不容岂有以，异哉造物操微权。

我闻柱下之裔多才子，白也飘零贺折死。今日得君而三矣，君今不夭复不贱，又无留滞安有此。

李君李君为我楚舞，我为君歌，岁云暮矣将如何。

天生豪俊必有用，如君不信长蹉跎。泾水一斗泥，化为一斗谷。

清者受其名，浊者食其福。翘翘常不足，碌碌常有馀。

人者歆其实，天者宝其虚。请君还我凌云笔，我还君家禄万石。
次韵胡学长喜雨
陈造（宋代）

胡君著述间，动作千载计。
雅奥三百篇，挹取欲无艺。
一源发至醇，万象赴傲睨。
平生笑此癖，论交惜晚岁。
君诗信入神，我眼本无翳。
屈膝邢娥前，酬赠惭丑戾。
忆初拜雩坛，遽恐枵腹毙。
徒然阴枢纵，宁止乾胏噬。
敢徐救焚步，颇徇非鬼祭。
端知世兴道，密若有司契。
神孚圣君德，家汀良牧惠。
天人隔显幽，论理不论势。
朝来望阡陌，白水涨天际。
歌呼满中田，不勉渠自励。
黍稌分后先，稂稗易耘薙。
清泉向小歉，比屋念遗穧。
饥饱巧相补，上帝亦已谛。
老夫办叠期，是恩良不细。
仙曹有佳招，天阍不坚闭。
长安粟一囊，或许引前例。
不然买青山，补破仍茹粝。
出处顾何心，一沤寓斯世。
众雏能稼穑，暇日训孝悌。
相望渺海涯，恩勤未渠替。
张侯本万中，苏子劳再说。
排霄眄世儒，笑阅风外带。
草麻侍金銮，云空澹溶泄。
丈夫要特达，不必须援系。
即今转圜句，可荐五方帝。
如今县麻雨，立见万生济。
掬水锡壶
陈宓（宋代）

白镴镕成滴水池，新荷初展溅珠玑。一丝昼夜无时息，胜似甘霖六月飞。
谢安
徐钧（宋代）

高卧东山意豁如，端然笑咏只清虚。
晋朝负荷伊谁力，堪叹身亡国亦除。
游朱氏园
吴芾（宋代）

萋萋芳草遍池塘，叹惜韶华一半强。
闻道名园千亩胜，来看浪蕊万枝芳。
浑疑席上红裙拥，未让阶前绮帐张。
坐客径须拼痛饮，要将一醉答春光。
再和二首
苏辙（宋代）

病起江南力未匀，强将冠剑拂埃尘。
木鸡自笑真无用，刍狗何劳收已陈。
行従銮旗风日细，侧听庙乐管弦新。
谁知四载勤劳后，并举成功祚泣辛。
宸心恻恻念污莱，南籞西池闭不开。
长乐鸣鞘千乘出，顾成荐鬯万方来。
従臣暗泣新宫柳，父老行依辇路槐。
双阙影斜朱户启，都人留看属车回。
雪夜不寐偶成短句十首用渭北春天树江东日暮云为韵 其七
陆文圭（元代）

此身如断蓬，飘萧随北风。钱塘一望地，家住西湖东。
堵䏂智庄僧德永写余真求赞
周必大（宋代）

昔方三五少年，便作阿婆心切。今以八十老翁，却学小儿口说。

如何不言不语，莫问是同是别。只愿年丰饱吃饭，肚皮解了三条篾。
颂古十六首
释明辩（宋代）

住山身已老，世事任乖张。
年来无侍者，客到自烧香。
潇湘神
黄公绍（唐代）

马如龙。马如龙。飞过苏堤健斗风。柳下系船青作缆，湖边荐酒碧为筒。
送杨刚中赴淮安教授
仇远（元代）

西蜀杨君子，才为博士优。
儒宫清似水，学舍不於舟。
吴地仍多潦，淮田薄有收。
虽非温饱计，足解友朋忧。
游学射观次壁间诗韵
陆游（宋代）

走遍人间鬓尚青，尔来乐事满余龄。
傍潭秋爽鉏甘菊，豋岳春暄采茯苓。
闲倚松萝论剑术，静临窗几勘丹经。
严光本是逃名者，安用天文动客星。
绸缪
佚名（先秦）

绸缪束薪，三星在天。今夕何夕，见此良人？子兮子兮，如此良人何？
绸缪束刍，三星在隅。今夕何夕，见此邂逅？子兮子兮，如此邂逅何？
绸缪束楚，三星在户。今夕何夕，见此粲者？子兮子兮，如此粲者何？
叔共出近诗百馀篇携归灯下读竟题小诗其后三首 其三
周紫芝（宋代）

东平不复叹涂穷，有侄贤如阮仲容。净观庵中诗作社，水西山下酒分钟。
题浮屠秋溟卷时以姑布术游都下 其一
胡应麟（明代）

扶馀国小漫称王，定远封来白发长。自是青莲多傲骨，错将奇句恨昭阳。
寄题赵叔才秀芝堂
范浚（宋代）

君不见邯郸邑令昔好奇，强指金灯花作芝。得非美瑞世罕见，遂假凡草相漫欺。

君家闻有真三秀，近出高楹照檐霤。不须仙客费耘锄，协气蒸成自荣茂。

信知为善来嘉祥，得此上药扶年长。庭阶令子映兰玉，要使如芝冠众芳。
次邹希贤买鱼不得三首衍为渔翁问答六诗·渔
姚勉（宋代）

游鱼惊饵总沉渊，一任携竿晚立船。
今世有钱人总爱，渔翁岂独不贪钱。
访朝阳道院
储雄文（清代）

竹径阴阴磬韵流，行来便觉此生浮。道人所得惟贪懒，满地松花散不收。
琼上人留意学诗惑于多岐未明厥趣作四韵寤之了此一话则能诗三昩不出个中矣
欧阳澈（宋代）

襟怀磊落富诗情，琢句端明法颂声。格健要除蔬笋气，语工须带雪霜清。

碧云矜式存风雅，黄卷沈潜学老成。锻鍊更能师岛可，禅林无患不知名。
文会轩
刘珝（明代）

三槐后裔皇家客，潇洒襟怀美风格。生平雅好殊寻常，不向繁华尚清白。

禁城东面都衢西，高居大厦连云低。就中一轩号文会，子史经书罗四围。

明窗净几绝尘俗，奇花异卉堪娱目。五侯七贵追逐来，学士先生常觅宿。

酒肴罗列开绮筵，阔论高谈无后先。不知方来千载下，不知盘古羲皇前。

歌诗翰墨成渊薮，篆籀鸟迹杂科斗。钟王笔法鬼神惊，晋唐绘事无不有。

东君坐卧不此移，朝回退食无閒时。歌罢鸟鸣歌丽泽，芝兰谊重芳名驰。

我居黄扉密勿处，可怜此会未得预。张良范蠡笑人痴，行应参透黄粱趣。
秋草鹡鸰诗送黄箴卿扶兄榇归闽 其三
叶春及（明代）

孤鸟思故栖，灵舆难久停。星言夙行迈，宾客皆涕零。

启殡鳄湖汭，进棹龙川汀。阴云冒广柳，悲风结前旌。

山川脩且阻，日落不遑宁。契阔亦匪他，骨肉弟与兄。

昔者为鸳鸯，何意为鹡鸰。感物三叹息，寤言自拊膺。
短歌行寄宗玄萧文学
周是修（明代）

忆昔北寻马子洞，二月风雨三冬寒。乘舟济川浪汹汹，驱车遵陆泥盘盘。

挹君豪名振河悬，走过山阴识君面。燕颔虬髯熊豹姿，当时令我喜欲旋。

吁嗟交道无早晚，谊合斯须倾肺胆。翟公何署死生情，阮籍徒为青白眼。

金樽有酒池有鱼，鱼肥可脍酒可𣂏。张灯促宴谐终夜，红炉照室光相射。

中有万斛江南春，绮裘瑶席香薰人。风流文采稀今古，下笔雄词跃蛟虎。

千金难买一朝閒，况是贤材两宾主。石林月黑子规啼，我已醉眠无所知。

梦觉鸡鸣满庭树，起望乡国生离思。别来忽忽岁月改，歌楼舞榭移光彩。

夕阳芳草落花时，独立平原闷如海。闷如海，长思君，何时重与细论文。

古来聚散有如此，还望肯山歌白云。
赠乾素上人
方干（唐代）

苦用贞心传弟子，即应低眼看公卿。水中明月无踪迹，

风里浮公可计程。庭际孤松随鹤立，窗间清磬学蝉鸣。

料师多劫长如此，岂算前生与后生。
七月二日戏为纨扇新体
舒岳祥（宋代）

美人弄纨扇，常恨无秋风。
待得秋风至，弃置在箧中。
弃置不自惜，物理有终穷。
反恐美人宠，随手亦成空。
十五邯郸女，玉指弄丝桐。
秀慧解歌舞，艳彩敌芙蓉。
一朝登上国，飞声凌后宫。
此日邢夫人，正自难为容。
纨扇手所题，主惠余其终。
传胪日纪恩
蔡升元（清代）

入对彤庭策万言，句胪高唱帝临轩。国恩独被臣家渥，十二年间两状元。
夫人閤端午帖子 其五
胡宿（宋代）

广殿回雕辇，沧池漾綵舟。尧心顺时令，不是重嬉游。
题杨家酒楼
白玉蟾（宋代）

碧落散郎下人世，骑云鞭霆日日醉。
杨家三杯松花醪，眼花浑不醒天地。
知有溪山无名利，铁笛吹破西山翠。
无题六首 其四
王希玉（清代）

门前车马喧非我，憎未忘情爱更痴。无那众生迷义谛，好从太更證心期。

蜂房蚁舍相凌突，马褐牛衣有等差。化翮笼樊霞举易，可怜根性更难移。
胡文昌和东坡子由彭城月诗并绿澹庵新州以所
陈元晋（宋代）

澹庵眼似坡仙高，眇视轩冕如秋毫。
忠臣要作社稷计，那知平陆生风涛。
当时盖亦轻余子，富贵转头真逝水。
汗青不朽姓字香，百世闻风尚兴起。
函关正要封泥丸，金陵王气开龙蟠。
一书乞借尚方剑，缙绅环睨心为寒。
要扶銮驾还都汴，鼎镬在前颜不变。
低头辨了着南冠，敛手笑还丞相板。
飞鸢跕跕古锦山，气老益壮穷益坚。
银河流空月照地，肺肝洞作冰玉看。
缅怀坡仙亦大好，诗比离骚兴香草。
持杯满满贺素娥，岭海百年逢二老。
闻孙趾美德不贫，清文高节犹前人。
何当佳话重拈出，只惭授简梁园客。
寄陕府通判孙状元兼简令弟秀才
王禹偁（宋代）

商山留滞再经年，咫尺无由见状元。
会赦未教归北阙，高歌应状遇东园。
寸心谩道如弦直，两鬓难禁似雪繁。
兄弟相知情未改，著书呼取屈原魂。
代人送常州张卿挂冠
王令（宋代）

清优四皓官，潇洒二疏颜。
直道空华发，明时独买山。
如闻元老议，尚恐輭轮还。
谁是尘埃者，清风合自攀。
陆参议挽词
楼钥（宋代）

中外衣冠盛，流传识后凋。
声名三语掾，身世半僧寮。
宝晋书尤逸，坡仙隐可招。
梅溪残月堕，芜没旧风标。
偶题
林希逸（宋代）

生涯莫要问如何，且卧牛衣醉浊醪。仕已何妨三令尹，是非元自一东坡。

拾遗儿去看鱼笱，廷尉门荒设雀罗。百卉不论红与紫，看花时少叶时多。
溪行
真山民（宋代）

春暖溪西路，行吟又几回。
水清明白鹭，花落失青苔。
云过日吞吐，树摇金往来。
渔歌听未了，欲去以徘徊。
句
陶弼（宋代）

曾观工部集，中载赤沙湖。
夏雨生凉三首 其二
朱淑真（宋代）

崒嵂金蛇殷殷雷，过雷斑驳渐晴开。雨催凉意诗催雨，当尽新篘玉友醅。
和颜长道见寄
韦骧（宋代）

宛转溪山邑落深，春归云物易成阴。莺穿别坞遗新子，花谢前村失旧林。

自厌簿书为滞迹，未应轩冕足关心。东邻幸有颜明府，清旷襟怀且共吟。
七月一日宴七里香花下作 其六
范咸（清代）

瀛壖合是洞仙家，宴赏贪看玉树花。赋罢新诗消受得，春风何处七香车。
送江西熊履善茂才之金陵
马臻（元代）

君向秦淮我在吴，柴门白发老西湖。书来莫附洪乔便，只道经年一字无。
次韵刘谦夫同年二首 其二
王庭圭（宋代）

苍龙阙下同充赋，偶著青衫脱寒素。当年千佛共题名，势若飞黄正腾骛。

此时入彀多英雄，只今岂可一二数。朱轮丹毂满人间，亦有倾辀犹载路。
云外峰
程之鵕（清代）

飘渺离奇峙碧空，浑疑云外复云中。
杜鹃开向春光后，烧遍峰头万树红。
送怀安林知丞之官仍谢佳句
陈宓（宋代）

剑津初筮著能名，大府今看佐属城。
愧我赠行无好语，只将戒惧与明诚。
小字金刚经赞
释德洪（宋代）

昔有佛子根猛利，能观空性则是色。欲显空色不思议，仰空书是金刚句。

至今风雨被原野，诸樵牧者集其下。乃知肉眼不能见，譬如水中有盐味。

唯道人琼思精奇，能观色性即是空。视是纤管大如椽，挥翰如行九轨道。

故于兼寸环中备，足广大言说身世。人可见，不可读，譬如婴儿亲崖蜜。

我于是经能證入，初中后善三法门。忽然落笔如建瓴，不复现行生倒想。

由色空观入诸境，奏刀肯綮无全牛。尽持是法施群生，甚微细智愿同證。
七忆 其五 忆金陵
张翥（元代）

昔年曾上凤凰台，二水三山眼界开。六代繁华春草歇，千年兴废暮潮哀。

灯窗禅坐时联句，山馆仙游几引杯。最是令人愁绝处，夕阳双燕自归来。
丘文定公挽词
楼钥（宋代）

谋国规模阔，绝人才具高。
三朝千载过，四海一身劳。
儒将通鸳序，枢庭握豹韬。
皇家资柱石，天遽夺伊皋。
题怀达楼
李曾伯（宋代）

心远目难尽，境须诗与论。
风樯谁客艇，烟树某家村。
野草春千古，江天月一痕。
旧时方册事，一笑付方樽。
新济州
文天祥（宋代）

借问新济州，徐郓兄弟国。
昔为大河南，今为大河北。
垂云阴万里，平原望不极。
百草尽枯死，黄花自秋色。
时时见桑树，青青杂阡陌。
路上无人行，烟火渺萧瑟。
车辙分纵横，过者临岐泣。
积潦流交衢，霜蹄破丛棘。
江南寒未深，铜炉兽花赤。
为知行路人，铁冷衣裳湿。
拟行路难·其四
鲍照（南北朝）

泻水置平地，各自东西南北流。
人生亦有命，安能行叹复坐愁！
人酒以自宽，举杯断绝歌《路难》。
心非木石岂无感？吞声踯躅不敢言。
晚过治平
陆师道（明代）

修竹藏精舍，香林绕化城。
窗中九峰秀，门外五湖平。
绿树凉云合，丹枫夕照明。
祗缘山太静，易得感秋声。
贫甚戏作绝句八首 其三
陆游（宋代）

贷米东村待不回，钵盂过午未曾开。饥肠雷动寻常事，但误生台两鹊来。
过剑津用壁间韵
梁崇廷（明代）

岭岫岧峣万壑低，越山闽海暮烟迷。孤村日落行人少，古树风沉野鹤栖。

龙剑夜寒延浦月，征鞭晓拂陇头坭。三秋作客频过此，人自劳攘草自萋。
登观音阁
张怀溎（清代）

石磴盘空上，桔筇健可支。春随红雨乱，峰抱白云痴。

旧迹飞鸿印，游踪怖鸰知。夕阳尚留恋，莫怪下山迟。
解舟下石櫃
张埴（宋代）

枫兰行楚水，标柱压蛮烟。
香火崇双庙，茅茨入半川。
故人及涯返，去路与天连。
鹿鹿皆前分，悠悠又一年。
正月三日作
宋庠（宋代）

迎春才十日，应月已三蓂。池面开新素，山光复旧青。

灰飞空玉琯，醅动涨金瓶。剩作寻芳具，当筵忌独醒。
送衢守王照大夫
赵抃（宋代）

车骑衢民不可攀，机山云约首春还。綵衣堂上成童戏，八十慈亲为解颜。
虾蟇碚
欧阳修（宋代）

石溜吐阴崖，泉声满空谷。
能邀弄泉客，系舸留岩腹。
阴精分月窟，水味标茶录。
共约试春芽，枪旗几时绿。
何太宰生日二首
强至（宋代）

却数中秋已过旬，老君亲送玉麒麟。
力侔二气文词重，迥繼诸公德业醇。
论道他年要黄发，看公当世斡洪钧。
泰山如砺河如带，到此犹为剑履臣。
念奴娇 怀宗梅岑表弟兼柬鹤问
陈世祥（清代）

凄然回首，旧扬州、曾见几家华屋。二十馀年，刚付与、一片寒笳代驸。

屏迹隋墟，转蓬梁苑，空负琳琅玉。坐而须老，此生过在谁孰。

嗟余久矣飘零，牢愁成句，不可人间读。愧杀前贤称宅相，驽马秀骐齐亍。

泥水相逢，须眉非昔，还向穷途哭。君来就我，浇寒且索醽醁。
探春慢
陈允平（宋代）

上苑乌啼，中洲鹭起，疏钟才度云窈。篆冷香篝，灯微尘幌，残梦云吟芳草。搔首卷帘看，认何处、六桥烟柳。翠绕才舣西泠，趁取过湖人少。
掠水风花缭绕。还暗忆年时，旗亭歌酒。隐约春声，钿车宝勒，次第凤城开了。惟有踏青心，纵早起、不嫌寒峭。画阑闲立，东风旧红谁扫。
劝农口号十首 其六
许及之（宋代）

六劝农家劝北乡，北乡田少尽茅冈。早禾有种何妨种，胜似閒教满地荒。
寒食相将诸子游翟得园十诗
杨万里（宋代）

儿曹健走尽从渠，老脚微酸半要扶。
未委前头花好否，且令蜂蝶作前驱。
句 其三
陈朝老（宋代）

拥炉莫言冷，世间行路难。
树下课诸孙
王问（明代）

茅茨宴荒径，独有嘉树存。
藏书子能读，复以训诸孙。
义孙读《论语》，颇将孝理敦。
道孙诵《大学》，路孙初学言。
言念里中儿，顾复但知恩。
渐次长骄仿，耻僇难具论。
蹇性厌华缛，嗣引希后昆。
慎尔守纯素，顾名思默浑。
方斋子潜留瀹茗
韩淲（宋代）

地瘴山气昏，中夜雨忽作。霏霏晓犹浓，午后渐收脚。

云光散微日，风动叶初落。老身閒窗坐，触事何厚薄。

旨蓄思禦冬，爰寂复爰寞。鸟噪鸡乱啼，炉汤茗徐瀹。
后琼花引
谢翱（宋代）

扬州城门夜塞雪，扬州城中哭明月。堕枝湿云故鬼语，西来阴风无健鹘。

神娥愬空众芳歇，一夕苍苔变华发。宫花窣帘尘掩袜，玉华无因进吴越。

漓漓淮水山央央，谁其死者李与姜。
再用前韵
赵蕃（宋代）

田家虽贱劳，丰岁饱餐粥。
儒士笔以耕，相形无食肉。
我生文字盟，向日交友卜。
自从此邦来，得君一夔足。
作诗非野格，悟坡更参谷。
字法皆有师，翩翩信超俗。
谁云前辈远，解使神观复。
鸾乃凤之徒，蕙乃兰之族。
惟我甚亡赖，于何能见辱。
又何与于人，嗔君否则在目。
寒窗夜沉沉，灯烬落金粟。
刍薪价益高，窘状稭然菽。
相看一何有，有子所送菊。
何以得今夕，把君诗过读。
乙丑元旦避兵祸于山庄作四首 其二
徐骘民（清代）

匆匆深夜赴山庄，避难新春客异乡。扰乱清平心太忍，邦称忠义作疆场。
句
李寿朋（清代）

十日醉如何。
宋中
耿湋（唐代）

日暮黄云合，年深白骨稀。旧村乔木在，秋草远人归。

废井莓苔厚，荒田路径微。唯馀近山色，相对似依依。
春景 火树银花合
刘辰翁（宋代）

星炬乱林鸦，火城标赤霞。端门开璧月，散树合银花。

光燄摇千开，扶疏转九华。昭回三阁近，凿落万枝斜。

玉李迷天象，金莲出内家。龙光如海蜃，犹有误连车。
次韵刘耘庐
赵文（宋代）

江南有故事，极热介秋夏。
空斋得幽景，众绿天所画。
对景惬余情。谈文及兹暇。
山风吹池月，不似城中夜。
百年易过花，万事庶生蔗。
羲和如走马，疾急不可靶。
何妨奴严光，讵肯吏侯霸。
一笑且披襟，新凉自无价。
梦与尤木石论史感旧七绝句
刘克庄（宋代）

锡山落在暮云边，几载无书寄老仙。
公艺九龄余望八，梦商史稿觉恓然。
寄建宁韩尚书二首
赵蕃（宋代）

今代韩夫子，频年刺两州。
官崇古常伯，地重汉诸侯。
父老记茂宰，山川皆昔游。
悬知里闾化，不待教条修。
幽居记今昔事十首以诗书从宿好林园无俗情为
陆游（宋代）

我昔挥短楫，终年钓吴松；遗尝携长鑱，采药玉霄峰。
为计晚大缪，朝路偶见容；晨趋大明班，夜听长乐钟。
白发迫归休，居然鲜欢悰。
上恩许乞骸，一日收孤踪。
蓬茅略补葺，甑碓勤炊舂。
故交零落尽，岁晚当谁从？
李氏素风堂
曾巩（宋代）

丞相事唐室，独驰三绝名。
家世在图史，诗书传后生。
郎位逮流泽，出令箴辈惊。
岁暮营燕坐，高居遗世情。
翠竹带书幌，青山临酒觥。
已使襟韵适，况闻吟诵声。
自可化乡里，岂唯门户荣。
果有过庭子，颍然材思精。
抱璞已三献，惊人当一鸣。
风义故常在，兹堂非偶成。
见柿树有感
张九成（宋代）

兹山余初来，掩冉柿叶青。
相去未三月，柿花亦已零。
乃兹寻去未，累累满空庭。
人生岂无情，眷眷不忍行。
严霜八九月，百草不复荣。
唯君粲丹实，独挂秋空明。
寄语看园翁，勿使堕秋风。
愿比樱桃春，置之大明宫。
新年一首答流波君
梅鼎祚（明代）

旧客新年复滞淫，淮波明玉柳明金。
自饶解佩留欢约，谁识吹箫乞食心。
度水斋钟沉雨气，隔花歌管咽春阴。
啼残缝蜡魂如梦，双凤云飞上宝簪。
寿嫩庵赵先生十首
陈元晋（宋代）

医国药万金，补衮线五色，
谁令落江湖，刺史六百石。
众万沟壑濒，援手公一力。
平生富青州，关心岂官职。
阳台路 送客晚归城西陂揽景成咏
郑文焯（清代）

暮山远。见倒空翠湿，云开萍面。荡荒湾、雨气衰荷，秋在水灯红飐。

愁杀渡江人，醉里解携，梦随波转。离声断。又暗催、湘弦鸿阵零乱。

独绕横桥归路，澹一水、漂花旧苑。片帆风影，尚映带、凭高阑槛。

销魂又、寒林堕月，寂寞小城西畔。空帘捲。乱虫天、如闻哀叹。
朐冈行赠迟户部兼简冯汝强伯仲
陆粲（明代）

君不见朐山之冈矗立千万重，高者盘躩如虬龙，下者偃蹇
蹲高如貔熊。
中起双尖屹相向，青天突兀安屏障。
灵栖仙宅信孤迥，碧涧红泉亦清壮。
东州迟侯爱山者，茅堂窈窕冈之下。
饥鼯缘屋萝雨垂，老鹤啄阶松雪洒。
时登巉岩入幽绝，万壑阴霞倏兴没。
天风萧萧日欲堕，野色苍然上眉发。
一从献策金门去，寂寞冈前旧游路。
竹户留诗碧藓封，石床散帙红霞护。
朅来持节下三吴，楼船伐鼓凌江湖。
酒边向我夸故山，令我耳热歌呜呜。
迟侯尔勿言，且复共饮酒。
我生夙抱山水癖，往曾楚粤穷林薮。
只今潦倒意未衰，决策东行定非久。
朐冈之游亦何有，泰岱云松落吾手。
海门虹月踏飞梁，蓬阁烟涛坐虚牖。
因君寄语大小冯，肯同蹑郤追从否？
示五峰僧
赵师秀（宋代）

峰形如掌翠相环，头白山僧引客看。
积叶坏来泥径滑，斜阳移去石桥寒。
近闻瀑布寻还远，易得菖蒲采极难。
分我一峰于此住，与师相聚愿辞官。
出顺天门归阳翟二首 其一
吕本中（宋代）

迟明出都城，夹路多柳色。行人半歌哭，莽不见阡陌。

西池已春晚，我复道里迫。枯田甚渴雨，久作龟兆拆。

屡遭人马饥，更悟坡垄隔。微官恋升斗，恐负朋友责。

初无秦楚遇，亦有陈蔡厄。沉忧能伤人，今汝头已白。
醉花阴 同次泉联句，题牡丹花瓣
濮文绮（清代）

绿杨深处春莺并。说道春将尽。词客暗怜春，红雨纷纷，何处题春韵。

愁春燕子春风恨。春梦浑无定。春外觅花魂，检点春工，写出伤春影。
少年游
李道清（清代）

遥波无际，片帆不动，烟雨绕江楼。洞房春晓，珠帘半捲，人在柳梢头。

桃花浪涨春愁远，此意倩谁留。诉与春庭落花知，道又恐、落花愁。
出水口望牛头诸峰不见
刘崧（元代）

万壑千林掩翠岑，出山自浅入山深。桃源未必真无路，正恐重来自莫寻。
柳 其二
归懋仪（清代）

纤月破轻烟，枝头鸟语妍。灞桥归路晚，别思总堪怜。
恋绣衾
蒋捷（宋代）

茜金小袖花下行。过桥亭、倚树听莺。被柳线、低萦鬓，绀云垂、钗凤半横。

红薇影转晴窗昼，漾兰心、未到绣絣。奈一点、春来恨，在青蛾、弯处又生。
喜雪二首
曾巩（宋代）

欲休还舞任风吹，断续繁云作阵随。
已塞茅蹊人起晚，更迷沙渚鸟飞迟。
混同天地归无迹，润色山川入有为。
太守不辞留客醉，丰年佳兆可前知。
黄竹岭
曾畹（明代）

高峰日欲颓，二月入闽来。石突交飞瀑，山空易动雷。

无风人急渡，欲雨鸟先回。处处烧田栈，春荒尚未开。
少年游
晏几道（宋代）

雕梁燕去，裁诗寄远，庭院旧风流。黄花醉了，碧梧题罢，闲卧对高秋。

繁云破后，分明素月，凉影挂金钩。有人凝淡倚西楼。新样两眉愁。
春日过僧舍
员兴宗（宋代）

青春了无事，挈客上伽蓝。
遥指翠微树，来寻尊者庵。
不须谈九九，何必论三三。
且坐吃茶去，留禅明日参。
独坐
蒋确（清代）

独坐空斋里，柴门镇日扃。径荒苔自绿，春近草重青。

诗不缘贫辍，愁难与酒醒。胡笳日暮发，哀怨不堪听。
重刊戒石铭 其一
王十朋（宋代）

戒石重刊照眼明，良辰又遇腊嘉平。黄堂坐处天威近，一点欺心事莫萌。
宜兴道中
刘一止（宋代）

客怀无事只增愁，遮眼残书懒即休。午醉忽惊如唤觉，乱山无数满船头。
秋日犍为道中（一作途中感怀）
崔涂（唐代）

久客厌岐路，出门吟且悲。平生未到处，落日独行时。

芳草不长绿，故人无重期。那堪更南渡，乡国已天涯。
湖外遥怀些翁
王夫之（明代）

心心长不断湖天，满月孤星旧有缘。野烧三叉馀幸草，湘流九面惘胶船。

寒深鹤带尧年雪，海阔龙分佛口涎。闻说当机唯一指，皈心欲扣逆流舷。
施兄折赠苔梅将以二绝和韵谢之
程公许（宋代）

枯木岩前不受寒，几曾披腹诧琅玕。
春风何限间花草，岁晚贞心要耐看。
满江红（赠豫章尼黄心大师尝为官妓）
葛长庚（宋代）

豆蔻丁香，待则甚、如今休也。争知道、本来面目，风光洒洒。底事到头鸾凤侣，不如躲脱鸳鸯社。好说与、几个正迷人，休嗟讶。

纱窗外，梅花下。酒醒也，教人怕。把翠云翦却，缁衣披挂。柳翠已参弥勒了，赵州要勘台山话。想而今、心似白芙蕖，无人画。
碧泉九日有感
胡宏（宋代）

云日韬光山水幽，亭亭风送雁来秋。
当时祓禊千华好，今日登临万叶愁。
刻蜡桂香环远路，缕金莲色乱方舟。
丹青妙处身知在，不作浮鸥信浪流。
次韵可庵梅
洪咨夔（宋代）

点雪非耶果是耶，紫千红万未曾芽。
苍苔有晕龙锺树，幽谷无人自在花。
地暖孤鸿来索伴，天空双鹭下通家。
诗翁快整春风脚，山路霜泥踏马牙。
烽火台
马之纯（宋代）

此到西陵路五千，烽台列置若星连。
欲知万骑还千骑，只看三烟与两烟。
不用赤囊来塞下，可须羽檄报军前。
如何向日缘褒姒，无事蓬蓬火又燃。
蝶恋花
王安中（宋代）

未帖宜春双彩胜。手点酥山，玉箸人争莹。节过日长心自准。迟留碧瓦看红影。

楼外尖风吹鬓冷。一望平林，B549B54A花相映。落粉筛云晴未定。朝酲只凭阑干醒。
滴滴金（送路彦捷赴仪真）
赵彦端（宋代）

澄溪暝度轻澌白。对平湖、淡烟隔。我与征鸿共行人，更张灯留客。

东园半是余花迹。料仙帆、到时发。若倚江楼望清淮，为殷勤乡国。
湖上秋日
释智圆（宋代）

南山雨初霁，东岸夕阳明。
搘筇立回塘，顿觉耳目清。
臯鹤知秋意，唳风三四声。
红蓼弄秋色，纷纷满前汀。
柳径孤烟白，渔村野水平。
兴尽独自归，寥寥掩柴扃。
新月为吾上，庭蝉为吾鸣。
吾生本无事，对此堪怡情。
阴那山纪游
徐铿（明代）

阴那宝刹早春归，曲曲溪边入翠微。朱阁疑从天际见，鸣泉谁道壁间飞。

云移远岫峰遥碧，林引疏钟韵拂徽。过客欲闻无上偈，携筇独叩老禅扉。
得乡信
吕南公（宋代）

乡信迢迢出旧山，琴心先落断弦间。数行文字传新事，几段悲欢破客颜。

闻喜竹林经雪好，想怜溪水逐年閒。征衫有泪归无计，一夜穷魂趁梦还。
题汪水云诗卷
萧克翁（宋代）

旧时綵笺结绮，晚岁铜仙渭城。三十年来家国，吾琴无亏无成。
登龙泉山
陈造（宋代）

越山东来万烟鬟，馀姚为邑山四环。
客车细穿市井间，邑屋更绕龙泉山。
佛阁翚飞最高处，远近岚霏随指顾。
小留开船有新句，君知可是囚山赋。
绍兴祀神州地祇十六首 升殿用《正安》。
郊庙朝会歌辞（宋代）

崇崇其坛，屹矣层级。佩约步趋，降登中节。左瞻右睨，祥风蔼集。

斿旆羽纷，昭鉴翊翊。
送林谦之司业出为桂路提刑
杨万里（宋代）

雨眠起宵坐，搔首偶不欣。
孤念元无感，怀我同社人。
昨日林先元，抱经出成均。
初闻为渠喜，忽悟谁我亲。
缅然记宿昔，夜颍水际门。
微月耿秋寂，幽蛩慨凉新。
论诗煮豆粥，粥熟天已晨。
先元补天手，万象焉能春？
若非千载仰，却要今世珍。
圣门旧傅业，不在先元身。
雪前何有松？燬中谅非珉。
论思尺有咫，决去曾逡巡。
谁言我无耳？老矣未有闻。
先元又舍我，离别尚足云。
桂山玉笋立，桂水罗带纹。
得句能寄似，不须持岭云。
侍御宴僚属于番江楼以卧病不克与分韵得四字
喻良能（宋代）

使君自是廊庙器，五马一麾聊尔耳。
今年清净狱既空，去岁丰登米不贵。
郡中九贤政可十，京兆三王何足四。
乘闲领客宴江阁，对景题诗忘肉味。
坐间僚属总文采，笔下波澜更源委。
夏木阴阴啼鸟喧，烟波渺渺轻帆驶。
错落觥筹略达尊，从容笑语穷幽意。
嗟予薄命捩翻羹，卧病空斋吟拥鼻。
画戟凝香不同赋，白衣送酒犹沾醉。
追攀逸韵苦无才，想像清欢欲生翅。
兰亭被罚定非佳，金谷望尘吁可愧。
他年江左仰遗风，应有画图传盛事。
闲趣
陆游（宋代）

绝迹市朝外，结庐云水间。
心平诗淡泊，身退梦安闲。
有酒旋寻伴，无门那说关？桐江故不远，日暮趁潮还。
佛手
查元鼎（清代）

兜罗香结印，合掌向人天。不作空花散，应参一指禅。

幻形休扼腕，摩顶或伸拳。栽植菩提树，芬芳證大千。
赠饶阳张司户燧
李白（唐代）

朝饮苍梧泉，夕栖碧海烟。宁知鸾凤意，远托椅桐前。

慕蔺岂曩鸾，攀嵇是当年。愧非黄石老，安识子房贤。

功业嗟落日，容华弃徂川。一语已道意，三山期著鞭。

蹉跎人间世，寥落壶中天。独见游物祖，探元穷化先。

何当共携手，相与排冥筌。
虾蟆
白居易（唐代）

嘉鱼荐宗朝，灵龟贡邦家。应龙能致雨，润我百谷芽。

蠢蠢水族中，无用者虾蟆。形秽肌肉腥，出没于泥沙。

六月七月交，时雨正滂沱。虾蟆得其志，快乐无以加。

地既蕃其生，使之族类多。天又与其声，得以相諠哗。

岂惟玉池上，污君清冷波。可独瑶瑟前，乱君鹿鸣歌。

常恐飞上天，跳跃随姮娥。往往蚀明月，遣君无奈何。
李簿家有侍儿妙丽善歌舞诸人惜其死为赋诗予亦赋二首 其二
谢薖（宋代）

郎子风流栖枳鸾，枳上单栖泣夜阑。窗前邂逅一笑粲，梦中犹作在时看。
新春试笔
王韦（明代）

宦情离思近何如，半夜青阳到敝庐。
鹊噪谩传新岁事，雁归应带去年书。
乍开帘幕知寒退，剩得风烟惬闰余。
一树杏花犹未发，欲尝春瓮更踌躇。
偶书二首 其一
李之仪（宋代）

元宵灯火闹游人，偶向忙中得此身。净几明窗尘不到，弄黄先见一枝春。
赠侍潞川
姚鼐（清代）

走昔少年时，志尚在狂狷。希阔古哲人，奋学乃所愿。

北渡超大河，遇子燕山甸。谓我如草木，臭味吾同荐。

步登昭王台，滹沱荡南面。塞上来惊风，白日色俱变。

慷慨和悲歌，流俗颇笑讪。从此别春明，三年乃一见。

相见复奔驰，岂不伤贫贱。今年访子居，淮堤绿杨遍。

红镫照故人，洗盏复相劝。谁言壮士怀，不如儿女恋。

感旧默伤怀，日月几宾饯。借问此何时，夏屋飞乳燕。

嗟吾倦远游，明朝返乡县。身世如萍波，茫茫孰先辨。

惟惭志业衰，如何答深眷。
寄淮海惠泽上人
李洞（唐代）

海涛痕满旧征衣，长忆初程宿翠微。竹里桥鸣知马过，

塔中灯翠见鸿飞。眉毫别后应盈尺，岩木居来定几围。

他日愿师容一榻，煎茶扫地学忘机。
题曲水阁
林槩（宋代）

胜绝千岩地，清涵一水滨。石泉寒绕涧，山木翠和春。

秀入壶中望，幽凝物外身。贤侯足真赏，王谢有芳尘。
暇日过西曹谒何安中得之李倞冲季咸许出近诗而未也戏以诗索
赵鼎臣（宋代）

眼看簿领眩生花，共指墙阴待日斜。水部诗名今独步，河梁句日旧传家。

未容碧海归深阔，应许阳春办咄嗟。莫为琼瑶生校计，古人初不废投瓜。
题慎郡王山水小景十二幅 其三 春泛
弘历（清代）

前溪新水生，后溪烟柳横。来往东风里，心随一叶轻。
擬古
田锡（宋代）

中山魏公子，志意邈难俦。
朝吸沆瀣精，远与冥鸿游。
风高江浪恶，云黄海树秋。
青山对独酌，明月在孤舟。
心常悬象魏，迹若参公侯。
纵横致君术，思一伸良筹。
十五日月明凄然无况因忆方泳道挽拙斋诗有人
舒岳祥（宋代）

月色清寒早闭门，秋虫依旧语黄昏。
老人心事浑如此，旧住乡岩水石村。
缘识
宋太宗（宋代）

耳根清静本来修，万法从心不外求。
海岳动摇山色异，玄珠尽在眼中收。
持斋道士寻红叶，醉卧仙人未白头。
麋鹿同群方可信，逢春但笑乐花秋。
次韵和留守宋适推官游宴御河二首 其一
韩琦（宋代）

笳鼓齐喧泛御津，何妨同欲乐兹辰。中三节物初过五，八十春光未破旬。

红旆厌风收电脚，绿波伤棹散鱼鳞。欲知治世升平象，请看熙熙两岸民。
转庵挽词
许及之（宋代）

无复从容唱和诗，忍为恻怆挽歌词。生前秋月春花了，身后高山流水知。

小阮竹林思步武，仲芳蒿里得追随。腰金埋玉终尘土，万卷千篇倚二儿。
和章子厚闻子瞻买田阳羡却寄
陈舜俞（宋代）

罨画春流藻荇长，吴门菰米鳜鲈乡。
谋田问舍拙者事，寻壑买山君底忙。
出处两忘同旅寓，浊清一种付沧浪。
故人诗酒如驱使，别有甘泉绿野堂。
寄南剑詹野渡先生
丘葵（宋代）

贤圣已往古，吾侪空自今。
六经寻断脉，千里遇知音。
莫笑因缘浅，相期造道深。
可怜山海隔，无路盍朋簪。
舟行有怀三江宗伯用收字韵奉寄
罗钦顺（明代）

离索偏怀老状头，交情自昔两绸缪。已推永叔文章妙，更仰王绸德望优。

祖道深杯妨共把，云林倦翮有先投。兰枯莫重经时戚，美实都看晚岁收。
首春课湖庄种植
曹彦约（宋代）

买橘求杉答履端，尚虞霜雪重庶阑。
桃蹊上下全锄麦，梅岭中庶杂艺兰。
钜竹栽成千百个，野花留取两三般。
生平只有田园乐，昼短还须秉独看。
台城路 梳妆台怀古
顾贞观（清代）

卷帘依旧西山雨。凭高暗添愁思。马上吟成，帐中弦歇，遗恨尚留彤史。

分明故址。有瑶岛琼花，未随流水，惆怅重寻，绣楣金缕广寒字。

当年梦游曾至，素娥须记得，天宝遗事。三阁传笺，六宫润笔，少个青莲应制。

茫茫对此，只银汉红墙，望中相似。甚处天香，夜深飘桂子。
夜过霞山看赵百醉诗刻及诸名胜跋语 其一
韩淲（宋代）

抚我百醉诗，把此一杯酒。水南撼霜飙，山月复在牖。

禅家话三三，伯主约九九。得友良独难，呻吟倍搔首。
沁园春
晁端礼（宋代）

络纬催凉，断虹收雨，庭梧报秋。绕郡城、千顷烟波绿，正鱼肥酒美，名冠东州。芰荷风细，蒹葭烟淡，宛在潇湘南岸头。凝望处，似桃源洞口，初泛兰舟。

贤侯。酝藉风流。向庭讼闲时多宴游。有信陵家世，梁园客右，才华高掩，沈谢何刘。政声朝奏，除书夕至，即看归趋丹凤楼。须眷恋，况新堂莹澈，好共迟留。
次李少微韵
洪刍（宋代）

春风杨柳岸，寒食杏花村。对月惊生魄，思人暗断魂。

我闲无吏考，君治有司存。又作匆匆别，相逢席未温。
题惠山寺
张理（宋代）

九山朝暮云，摇落少游坟。
野蔓碑全没，晴庵磬亦闻。
洞偏泉路细，松折鹤巢分。
高视太湖近，雪涛鸥起群。
古意九首
贯休（唐代）

一雨火云尽，闭门心冥冥。兰花与芙蓉，满院同芳馨。

佳人天一涯，好鸟何嘤嘤。我有双白璧，不羡于虞卿。

我有径寸珠，别是天地精。玩之室生白，潇洒身安轻。

只应天上人，见我双眼明。

阳乌烁万物，草木怀春恩。茫茫尘土飞，培壅名利根。

我本是蓑笠，幼知天子尊。学为毛氏诗，亦多直致言。

不慕需臑类，附势同崩奔。唯寻桃李蹊，去去长者门。

美人如游龙，被服金鸳鸯。手把古刀尺，在彼白玉堂。

文章深掣曳，珂珮鸣丁当。好风吹桃花，片片落银床。

何妨学羽翰，远逐朱鸟翔。

乾坤有清气，散入诗人脾。圣贤遗清风，不在恶木枝。

千人万人中，一人两人知。忆在东溪日，花开叶落时。

几拟以黄金，铸作钟子期。

莫轻白云白，不与风雨会。莫见守羊儿，或是初平辈。

人生非日月，光辉岂常在。一荣与一辱，古今常相对。

君不见于公门，子孙好冠盖。

古交如真金，百炼色不回。今交如暴流，倏忽生尘埃。

我愿君子气，散为青松栽。我恐荆棘花，只为小人开。

伤心复伤心，吟上高高台。

常思谢康乐，文章有神力。是何清风清，凛然似相识。

一种为顽嚚，得作翻经石。一种为枯槁，得作登山屐。

永嘉为郡后，山水添鲜碧。何当学羽翰，一去观遗迹。

常思李太白，仙笔驱造化。玄宗致之七宝床，

虎殿龙楼无不可。一朝力士脱靴后，玉上青蝇生一个。

紫皇殿前五色麟，忽然掣断黄金锁。五湖大浪如银山，

满船载酒挝鼓过。贺老成异物，颠狂谁敢和。

宁知江边坟，不是犹醉卧。

忆在山中时，丹桂花葳蕤。红泉浸瑶草，白日生华滋。

箬屋开地炉，翠墙挂藤衣。看经竹窗边，白猿三两枝。

东峰有老人，眼碧头骨奇。种薤煮白石，旨趣如婴儿。

月上来打门，月落方始归。授我微妙诀，恬澹无所为。

别来六七年，只恐白日飞。
山中吟三首
钱时（宋代）

一毫头许便争衡，蛮触寻兵决死生。
山隐等闲收至宝，却无人共老夫争。
讥刘秘监献佞固灶
刘黻（宋代）

白玉堂中翰墨师，忍令奏牍玷涂碑。
向时刚道梅花累，今累梅花自不知。
顷岁卜居郡南至是始辞郭使君还山怅然有作
林大春（明代）

凤凰春色倚匡庐，岁暮逢君此卜居。蜀郡依严非杜甫，临邛访吉岂相如。

指南漫说文章在，虚左谁云礼数疏。此日予归君赴阙，可能无梦到樵渔。
夜夜曲
沈约（南北朝）

河汉纵且横，北斗横复直。
星汉空如此，宁知心有忆？
孤灯暧不明，寒机晓犹织。
零泪向谁道，鸡鸣徒叹息。
正月三日宿范氏庄四首
杨万里（宋代）

山历愁寡天，沙征恨多地。
两日行海滨，虽近弥不至。
遐瞻道旁堠，我进渠秪退。
大风来无隔，午燠皎安避。
今夕范氏庄，初觌三峰翠。
愈远故绝瑕，不多始足贵。
巉然半几出，蹙若一拳细。
轻霏澹脱秀，隤照烨春媚。
翫久有余佳，绘苦未必似。
今夕勿掩扉，月中对山睡。
姑苏台
刘致（元代）

麋鹿应知易代频，《吴趋》谁唱不堪闻。捧心台暗梨花月，抉目门深薜荔云。

江阅水犀欧冶剑，气腾金虎阖庐坟。计然己死鸱夷逝，寂寞五湖西日曛。
杂曲歌辞。茱萸女
万楚（唐代）

山阴柳家女，九日采茱萸。复得东邻伴，双为陌上姝。

插花向高髻，结子置长裾。作性恒迟缓，非关诧丈夫。

平明折林树，日入反城隅。侠客邀罗袖，行人挑短书。

蛾眉自有主，年少莫踟蹰。
太皇太后阁六首
苏轼（宋代）

小殿黄金榜，珠帘白玉钩。
一声双日跸，春色满皇州。
蝶恋花·玉宇生凉秋恰半
元好问（金朝）

玉宇生凉秋恰半。月到今宵，分外清光满。兔魄呈祥冰彩烂。广寒宫里逢华旦。聪慧风流天与擅。玉骨冰姿，本是飞琼伴。且领绿衣诗酒劝。
登采石望夫石
吴龙翰（宋代）

良人戍楚竟蹉跎，极目天涯岁月多。赖有江流是知己，有声似和扊扅歌。
适意
贝守一（元代）

不效痴禅误此身，安居随分乐天真。
閒寻草药防医病，广施仙方为济人。
学道示逢师诀窍，收心且养自精神。
修持要到无空地，扫却从前碍眼尘。
展敬上凤林寺诗
薛道衡（隋代）

凈土连幽谷，宝塔对危峯。
林栖丹穴凤，地迩白沙龙。
独岩楼逈出，复道阁相重。
洞开朝雾敛，石湿晓云浓。
高筱低云盖，风枝响和钟。
檐阴翻细柳，涧影落长松。
珠桂浮明月，莲座吐芙蓉。
隐沦徒有意，心迹未相从。
酬某
刘敞（宋代）

读书与博簺，亡羊信多岐。何以消烦忧，谢墅观奕棋。

寓物多欢适，吾道有张弛。谁能长刺促，屈首就鞅羁。

陈遵嗜杯酒，柏松见诮嗤。袁丝沈里闾，剧孟相追随。

君方总府事，吏牍正纷披。走见固所愿，清閒在他时。
寄顾签判
陈造（宋代）

版财虚占籍，为弊与年深。
挹酒空名斗，无虞可即禽。
焦头宁自救，扪舌未渠喑。
上幕真时望，平居念陆沈。
蠲痾丹九转，援坠绠千寻。
容易令公喜，恩勤获我心。
益昌留署考，神武贷抽簪。
厚德何容报，交情拟断金。
代人进太皇挽词 其三
徐积（宋代）

一自姬周后，难乎有此才。明将照幽隐，泽欲被蒿莱。

外属私恩绝，本朝公道开。勒铭何处好，嵩岳郁崔嵬。
贺谢景芳得第四男
王迈（宋代）

每爱君家玉满阶，仙宫今又见琨台。
父兮定得铃旗梦，母也须怀磬石胎。
羯末封胡和有种，复临泰壮看朋来。
林家络秀如闻此，好好来求依样怀。
秋日寄所知
黎彭祖（明代）

轻别强长笑，难为别后心。单衣兼短烛，寒雨共秋林。

忆与焚枯酌，谁怜拥鼻吟。愁登高陇望，更有女儿砧。
梅澥先生赠垂丝柳一枝种之成阴矣承先生邮函相讯作此以答
金朝觐（清代）

自得先生柳，栽培向小园。分条宁计尺，扶干恰当门。

腰减春风力，眉销故国魂。长丝空缕缕，别恨与谁论。
新年次东坡韵 其二
周景涛（清代）

群公皆有托，吾痗独何之。狐兔方连社，鹪鹩此一枝。

春生中酒夜，梦到挂冠时。犹鼓残年兴，新诗诵与儿。
慢成画筌
弘历（清代）

于求似忌太求真，不薄今人爱古人。腹鲜诗书岂有韵，笔饶刻画也无神。
踏莎行（题团扇）
蔡伸（宋代）

落日归云，寒空断雁。吴波浅淡山平远。丹青写出在霜缣，佳人特地裁团扇。

渔艇孤烟，酒旗幽院。些儿景趣君休羡。五湖归去共扁舟，何如早早酬深愿。